**Užsienietis, kuris atvyksta į Lietuvos Respubliką užsiimti teisėta veikla ir yra Juridinių asmenų registre įregistruoto privataus juridinio asmens (toliau – įmonė), įsteigto per pastaruosius vienerius metus iki užsieniečio prašymo išduoti nacionalinę vizą pateikimo dienos, dalyvis, kaip jis apibrėžiamas Lietuvos Respublikos civiliniame kodekse (toliau – dalyvis), jeigu įmonės nuosavo kapitalo (ne akcinės bendrovės ir ne uždarosios akcinės bendrovės atveju – turto) vertė sudaro ne mažiau kaip 28 tūkstančius eurų, iš kurių ne mažiau kaip 14 tūkstančių eurų – užsieniečio investuotos lėšos ar kitas turtas, arba yra įmonės, įsteigtos per pastaruosius vienerius metus iki užsieniečio prašymo išduoti nacionalinę vizą pateikimo dienos, kurios nuosavo kapitalo (ne akcinės bendrovės ir ne uždarosios akcinės bendrovės atveju – turto) vertė sudaro ne mažiau kaip 28 tūkstančius eurų, vadovas ir jo atvykimo tikslas yra darbas toje įmonėje**

(Vizos išdavimo tvarkos aprašo 70.10 p.)

**Užsienietis privalo sumokėti 120 Eur.** Jeigu įstatymų nustatytais atvejais jis atleidžiamas – turi pateikti dokumentus, patvirtinančius aplinkybes, dėl kurių jis atleidžiamas nuo šio mokesčio.

**Imami užsieniečio pirštų atspaudai.**

**Užsieniečio pateikiami dokumentai** daugkartinei nacionalinei vizai gauti:

|  |  |
| --- | --- |
|  | [**nustatytos formos prašymas** išduoti nacionalinę vizą](http://www.migracija.lt/l.php?tmpl_into%5b0%5d=index&tmpl_name%5b0%5d=m_site_index2&tmpl_into%5b1%5d=middle&tmpl_id%5b1%5d=2052), **užpildytas naudojantis elektroninėmis paraiškos pildymo priemonėmis** (prašymas pildomas lotyniškais rašmenimis ir atspausdintas pateikiamas kartu su dokumentais vizai gauti).  Prašymą išduoti nacionalinę vizą galima užpildyti interneto puslapyje adresu [**https://visa.vrm.lt/epm/**](https://visa.vrm.lt/epm/); |
|  | galiojantis **kelionės dokumentas** (išduotas per pastaruosius dešimt metų, kurio galiojimo laikas yra ne mažiau kaip 3 mėnesiais ilgesnis už prašomos išduoti vizos galiojimo laiką); |
|  | **viena** 35x45 mm dydžio **spalvota nuotrauka**; |
|  | **įmonės** **įsteigimo** (dokumento apie juridinio asmens įregistravimą Juridinių asmenų registre vizų tarnybai Lietuvoje pateikti nereikia) ar **įsigijimo** dokumentai; |
|  | **dokumentas, patvirtinantis, kad įmonės nuosavo kapitalo** (ne akcinės bendrovės ar uždarosios akcinės bendrovės atveju – turto) **vertė sudaro ne mažiau kaip 28 tūkst. eurų** (pvz., įmonės tarpinė finansinė ataskaita (balansas ar nuosavo kapitalo pokyčių ataskaita); |
|  | **įmonės dalyvis:**  dokumentas, patvirtinantis, kad jis yra įmonės dalyvis;  dokumentas, patvirtinantis, kad jo į įmonę investuotos lėšos ar turtas sudaro ne mažiau kaip 14 tūkst. Eurų (pvz., banko antspaudu patvirtintas įmonės sąskaitos išrašas, patvirtinantis pinigų pervedimą);  **įmonės vadovas**:  dokumentas, patvirtinantis, kad jis yra įmonės vadovas;  dokumentas, patvirtinantis, kad jo atvykimo tikslas yra darbas toje įmonėje (darbo sutartis); |
|  | **dokumentas, patvirtinantis, kad turi pakankamai lėšų** (pvz., išrašas iš banko sąskaitos) ir (ar) gauna reguliarių pajamų (pvz., darbo sutartis):  **pragyventi** Lietuvos Respublikoje (pakankamas pragyvenimo lėšų dydis yra 1 minimalioji mėnesinė alga vienam mėnesiui);  **grįžti** į kilmės valstybę ar užsienio valstybę, į kurią jis turi teisę vykti (pakankamas grįžimo lėšų dydis yra 1 minimalioji mėnesinė alga); |
|  | **sveikatos draudimą patvirtinantis dokumentas**:  garantuojantis būtinosios medicinos pagalbos, kaip ji apibrėžiama Lietuvos Respublikos sveikatos sistemos įstatyme, išlaidų ir išlaidų, galinčių atsirasti dėl užsieniečio grąžinimo į užsienio valstybę dėl sveikatos priežasčių (transportavimo, įskaitant asmens sveikatos priežiūros specialisto (specialistų) palydą), apmokėjimą;  **draudimo suma** turi būti ne mažesnė kaip **30 000 eurų**;  **galiojantis visą užsieniečio buvimo Lietuvos Respublikoje laikotarpį ir visose Šengeno valstybėse.** |

Prašymas dėl nacionalinės vizos išdavimo ir prie jo pridedami dokumentai teikiami Lietuvos vizų tarnybai užsienio valstybėje arba per išorės paslaugų teikėją. Jeigu valstybėje, kurioje teisėtai gyvena prašymą išduoti vizą pateikiantis asmuo, nėra Lietuvos vizų tarnybos arba išorės paslaugų teikėjo, prašymas ir dokumentai gali būti pateikti bet kuriai Lietuvos vizų tarnybai užsienyje arba per bet kurį išorės paslaugų teikėjo prašymų išduoti vizą priėmimo centrą.Jeigu užsienietis nėra valstybės, kurioje pateikia dokumentus nacionalinei vizai gauti, pilietis, jis turi pateikti dokumentus, patvirtinančius jo teisinę padėtį šioje valstybėje. Prašymo išduoti nacionalinę vizą nagrinėjimo metu nustačius, kad užsienietis valstybėje, kurioje pateiktas prašymas, yra neteisėtai, jo nagrinėjimas nutraukiamas.

Prašymas dėl nacionalinės vizos išdavimo ir prie jo pridedami dokumentai gali būti pateikti vizų tarnybai Lietuvoje, jeigu užsienietis Lietuvos Respublikos teritorijoje yra teisėtai.

Jeigu iš prašymą išduoti nacionalinę vizą pateikiančio užsieniečio dėl ankstesnio prašymo buvo paimti pirštų atspaudai likus mažiau nei 59 mėnesiams iki naujo prašymo išduoti nacionalinę vizą pateikimo dienos, jie nukopijuojami į vėlesnį prašymą. Šiuo atveju užsieniečio vardu dokumentus nacionalinei vizai gauti gali pateikti įgaliotas asmuo. Jis privalo pateikti notarine ar jai prilyginta forma patvirtintą įgaliojimą arba juridinio asmens patvirtintą įgaliojimą. Įgaliotam asmeniui užsieniečio vardu teikiant dokumentus vizų tarnybai Lietuvoje, užsienietis Lietuvos Respublikos teritorijoje turi būti teisėtai.Jei kyla įtarimų dėl užsieniečio kelionės tikslo, pateiktų dokumentų autentiškumo, vizų tarnybos valstybės tarnautojas, norėdamas įsitikinti užsieniečio patikimumu, gali pareikalauti, kad užsienietis dokumentus pateiktų asmeniškai, o esant pagrįstų abejonių dėl užsieniečio tapatybės – paimti pirštų atspaudus, netaikant nurodyto laikotarpio.

Prašymui išduoti nacionalinę vizą kartu su pridėtais dokumentais pateikti ir nagrinėti *mutatis mutandis* taikomos Vizų kodekso (2009-07-13 Europos Parlamento ir Tarybos reglamentas (EB) Nr. 810/2009) 6 straipsnio, taip pat II ir III skyrių nuostatos. Jeigu prašymas išduoti nacionalinę vizą pateikiamas kitu būdu, nei nustatyta Vizų kodekse, prašymas nenagrinėjamas ir apie tai pranešama prašymą pateikusiam asmeniui.

Jeigu vizų tarnybai teikiamos tik dokumentų kopijos – jų tikrumas turi būti paliudytas dokumentų kopijų tikrumo paliudijimo teisę turinčio asmens ar institucijos.

Ne lietuvių kalba sudaryti dokumentai vizų tarnybai Lietuvoje pateikiami kartu su vertėjo parašu patvirtintu vertimu į lietuvių kalbą.

Dokumentas, patvirtinantis, kad užsienietis turi pakankamai lėšų (banko pažyma) ir (ar) gauna reguliarių pajamų pragyventi Lietuvos Respublikoje bei lėšų grįžti į kilmės valstybę ar užsienio valstybę, į kurią jis turi teisę vykti, gali būti pateikti surašyti originalia anglų kalba arba gali būti pateiktas kita kalba surašyto šio dokumento vertimas į anglų kalbą (dokumentų tikrumas turi būti paliudytas dokumentų kopijų tikrumo paliudijimo teisę turinčio asmens ar institucijos). Vizų tarnybos Lietuvoje reikalavimu užsienietis privalo pateikti vertėjo parašu patvirtintus šių dokumentų vertimus į lietuvių kalbą.

Vizų tarnybos valstybės tarnautojas, pagrįstais atvejais (pavyzdžiui, siekdamas išsiaiškinti užsieniečio atvykimo į Šengeno erdvę aplinkybes; kilus pagrįstų abejonių dėl pateiktų dokumentų autentiškumo arba jų turinio teisingumo; siekdamas nustatyti, ar nėra atsisakymo išduoti nacionalinę vizą pagrindų, nurodytų Užsieniečių teisinės padėties įstatymo 19 straipsnyje) gali pakviesti prašymą išduoti nacionalinę vizą pateikusį užsienietį pokalbio ir (arba) paprašyti pateikti papildomus dokumentus, patvirtinančius prašyme išduoti nacionalinę vizą ir kartu su juo pateiktuose dokumentuose nurodytus duomenis.

Sprendimas dėl prašymo išduoti nacionalinę vizą priimamas per 15 kalendorinių dienų nuo prašymo priėmimo dienos. Šis laikotarpis atskirais atvejais gali būti pratęstas iki 45 kalendorinių dienų.